જોકે વિપક્ષો મૌન નથી રહ્યા, પરંતુ તેમણે આ બાબતને ગંભીરતાથી પણ નથી લીધી. કોંગ્રેસના સંજય નિરુપમે આને મોદીની ઘટી રહેલી લોકપ્રિયતા ફરી મેળવવા માટેનો પ્રયાસ ગણાવ્યો તો, એનસીપીના શરદ પવારે સહાનુભૂતિના મત મેળવવાનો પ્રયાસ ગણાવ્યો જ્યારે શિવસેનાએ તેને હાસ્યાસ્પદ બાબત ગણાવી. મહારાષ્ટ્રના મુખ્ય પ્રધાન દેવેન્દ્ર ફડણવીસને પણ ધમકી મળી છે. અગાઉ ૨૬ એપ્રિલ, ૨૦૧૮ના રોજ રાહુલ ગાંધીના વિમાનમાં સામાન્ય ટેક્નિકલ ક્ષતિ સર્જાઈ ત્યારે કોંગ્રેસ બેબાકળી થઈ ગઈ હતી, પરંતુ આ ઘટના સંજય નિરુપમને ડ્રામા લાગે છે. જે ધરપકડો થઈ છે તે લોકોની ધરપકડ અગાઉ કોંગ્રેસના શાસનમાં પણ થઈ હતી. મામલો ગંભીર છે, પરંતુ અત્યારે વિપક્ષમાં હોવાથી કોંગ્રેસ આવું વલણ દાખવી રહી છે. આના પરથી પ્રતીત થાય છે કે વિપક્ષો કેટલા નીચા સ્તરે ગયા છે. મીડિયામાં આની ગંભીરતાથી નોંધ લેવાવી જોઈએ તે લેવાઈ નથી.